И З Б Р А Н И Х О Р О В И Т В О Р Б И

от

Проф. д-р ХРИСТО КРОТЕВ

**Р Е Ц Е Н З И Я**

от

Доц. д-р ДЕЯН ЕВГЕНИЕВ ПАВЛОВ

Преподавател в Национална Музикална Академия “Проф. Панчо Владигеров“; Вокален Факултет - „Оперно пеене с диригент“ и в ТКДФ - „Оперно- симфонично дирижиране“

Когато получих поканата да напиша рецензия, за новото постижение на проф. д-р Христо Кротев се почуствах благодарен, горд и изключително отговорен, за гласуваното ми доверие.

Следя развитието на Христо Кротев още от студентските му години. Запомнящото се в него е неуморният стремеж към съвършенство, независимо за кое негово начинание става въпрос. Чуството му за отговорност към професията и неизчерпаемия му заряд, който той носи; откриването на нови и оригинални произведения, които убедително представя на публиката – това са едни от най-важните страни на неговата творческа личност.

Проф. д-р Христо Кротев завършва Национална Музикална Академия „Панчо Владигеров“ през 1988 година, като студент по “Хорово дирижиране на проф. Георги Робев и „Композиция“ при проф. Александър Райчев, с научните степени „Бакалавър“ и „Магистър“.

След завършването си Христо Кротев работи със следните хоровете: мъжки хор „Орфей“, Смесен хор на Американския университет в България и Градски детски хор към читалище „Н.Й.Вапцаров – 1866“ в Благоевград. С тези хорове под негово ръководство е изнесъл над 500 концерта и печели редица лауреатски звания в България и страни като: Австрия, Италия, Македония, Гърция, Словакия, Испания, Русия и други.

През 2000 година защитава дисертационен труд и му е присъдена степента „Доктор“, през 2005 година – научното звание „Доцент“, а през 2012 – „Професор“.

Понастоящем Христо Кротев е „Професор по музика“ в Американски Университет – Благоевград, където през 2000 година създава фестивала „Среща на студентските хорове“, чийто несменяем директор е до днес. Събитието се провежда през две години в Благоевград и в град София.

Проф. Кротев пише вокална музика (хорова и солова), произведения за пиано и други. Автор е на две научни монографии и над 20 публикации в страната и чужбина.

Проф. д-р Христо Кротев е записвал за БНР, БНТ и Радио – Благоевград.

Кротев е единственият българин, чието име е вписано в „Хоровата енциклопедия“ на Русия.

Настоящият сборник с хорови творби, които ни представя проф. Христо Кротев, е интересен с това, че в него са събрани различни хорови песни, които той е писал или обработвал през последните 30 години. Песни с различна тематика и жанрове – православни песнопения, концертни хорови творби, фолклорни обработки, които могат да бъдат изпълнявани от различни хорови формации: детски, женски, мъжки, смесени, камерни и големи. Отличаващото в този труд е фактът, че песните са написани от действащ диригент, който е запознат в най-тънки детайли с особеността на различните хорови състави, със звученето на различните гласове поставени в различнии формации и характерните трудности, които преодолява човешкият глас, за да изпълни произведения от различни епохи и с различни техники.

Доста от песните имат посвещения на различни личности, които са ценни и скъпи за автора.

При тригласните песни за еднороден хор прави впечатление пределно ясното гласоводене, красивата хомофонна структура и професионалната прозодия и пунктоация. Теситурата е точно съобразена с отделните гласове и общото впечатление е за емоционално въздействащи хорови миниатюри с различен характер.

Огромно е разнообразието – стилово и образно при четиригласните песни; речитативност и духовна извисеност във „Великое славословие“ (близко до нашата църковна музика за мъжки хор); полифонични гласове, небесна лекота и смирение в „Херувимска песен“ – посветена на големия български диригент и педагог проф. Георги Робев; сложна многосъставна форма и голямо ритмическо разнообразие на фолколорна основа в хоровата поема „Св. Климент Охридски“ по текст на Иван Вазов; интимност и дълбок лиризъм в „Мигове“ (творба посветена на неговата вярна спътница в живота и на сцената – доц. д-р Николина Кротева); ярка звукоизразителност и разкриване на дълбоки душевни терзания, чрез бурна природна картина и драматичен текст в цикъла „Акорди“; искрено любовно чувство във „Вечеряй Радо“; хороводна танцувалност в „Дамяно моме“ и химнова патриотичност в „Марш на М.П.О.“...

В заключение искам да отбележа, че сборникът „Избрани хорови творби“, автор на който е диригента, композитора и преподавателя проф. д-р Христо Кротев, внася своя ценен принос към хоровата музика в България. Чрез своите ярки композиции и обработки той обогатява хоровата ни съкровищница.

30 март 2020 г.

Доц. д-р ДЕЯН ПАВЛОВ